Lehoczki Fanni
Úti beszámoló 
ECBB 2016
[bookmark: _GoBack]Úti beszámoló a hazai és nemzetközi tanulmányi versenyeken és konferenciákon való részvételről

Pályázó: Lehoczki Fanni
Konferencia neve: XXVII International Bioacoustics Congress 
Konferencia helyszíne: University of Sussex, Brighton, Egyesült Királyság
Konferencia időpontja: 2019.08.31-09.05.
Konferencia témája: Bioakusztika
Konferencia szervezői: University of Sussex

Beszámolóm alapját a XXVII. IBAC (International Bioacoustics Congress) eseményre történő kiutazásom szolgáltatja. A rendezvény 2 évente kerül megrendezésre, célja a legfrissebb bioakusztikai eredmények összehozása, ismertetése nemzetközi szinten. A rendezvény 6 napja alatt 6 plenáris előadást, 16 szekciót és rengeteg posztert tekinthettünk meg, valamint a szociális programok alatt lehetőségünk nyílt új kapcsolatok létesítésére. A konferencia lehetőséget biztosított két külföldi kooperátorunkkal való személyes találkozásra és így a jövőbeni tervek megvitatására is. 
Az ELTE Tehetséggondozó Tanácsának köszönhetően részt vehettem  a világ legnagyobb bioakusztika témájú konferenciáján, ahol több mint 200 ember előtt, előadás keretei között mutattam be kutatásom, melynek témája:  
„Kutyák heterospecifikus szeparációs sírásokra adott reakciója”
(Szerzőtársaim: Dr. Faragó Tamás, Dr. Szenczi Péter, Szamosvölgyi Zsuzsa, Dr. Lakatos Krisztina).
A kutatás fő kérdése: vajon érzékenyebbek e a kutyák a csecsemősírásra, mint más fajok azonos hangtípusára? 
A viselkedéstesztek során felnőtt kutyáknak egy rejtett hangszórón játszottunk le a következő stimulusok egyikét: kutya-, macska-, csecsemő-, vagy mesterséges (számítógép által generált) sírás. A teszt során 4 db 7s hosszúságú hangfelvétel került bejátszásra, és a kutyák erre való reakcióit vizsgáltuk meg videó elemzés és statisztikai analízis keretein belül. A rögzített viselkedésváltozók közül a kutya hangforrás- és gazda irányába történő orientációja bizonyult a leginkább reprezentatívnak, mely alapján kiderült, hogy, szemben a várttal a kutyák az ember csecsemő sírására a legkevésbé érzékenyek, míg a kiskutya sírásra a legérzékenyebbek. Továbbá kiderült az is, hogy a bejátszott hang akusztikai tulajdonságai (pl.: tonalitás) befolyásolják a válaszreakció erősségét. 
A rendezvényről összességében: A konferencia szervezői igen hatékonyan végezték a munkájukat, bármilyen problémával kapcsolatban igen gyorsan segítettek megoldást találni, mind személyesen, mind email-en keresztül. A szekciók tematikája jól tervezett volt, az előadások mind színvonalasok voltak. 
Ezúton is szeretném megköszönni az ELTE Tehetséggondozó Tanácsának a pályázati lehetőséget, mely fedezte az utazási- és szállás költséget, így részt vehettem az első bioakusztikai konferenciámon, és személyesen is találkozhattam külföldi kooperátorainkkal.  

